google/wiki40b huggingface dataset:
Ανρί Μπορντιέρ

Βιογραφικά στοιχεία

Γεννήθηκε στις 8 Αυγούστου 1817 στο Παρίσι. Ήταν ιστορικός, παλαιογράφος και βιβλιοθηκάριος. Εργάστηκε από το 1851 ως το 1853 στο εθνικό αρχείο (Archives nationales), και ύστερα στην εθνική βιβλιοθήκη (Bibliothèque nationale de France). Απεβίωσε στις 31 Αυγούστου 1888 στην γενέτειρά του.
Ελληνικό σύστημα πρωταθλημάτων καλαθοσφαίρισης ανδρών

Το Ελληνικό σύστημα πρωταθλημάτων καλαθοσφαίρισης ανδρών αποτελείται από οκτώ επίπεδα και 49 πρωταθλήματα με το υψηλότερο πρωτάθλημα να είναι αυτό της Α1 Εθνικής. Τα τοπικά πρωταθλήματα ξεκινάνε από το πέμπτο επίπεδο και είναι 45 από τα 49 συνολικά. Την περίοδο 2011-12 οι ομάδες όλων των πρωταθλημάτων στην Ελλάδα είναι 706+(ερωτηματικά).
Πρωτόγαλα

Το πρωτόγαλα (γνωστό και ως πύαρ, κολάστρα και γκουλιάστρα) είναι το υγρό που παράγεται στους μαστικούς αδένες των θηλυκών θηλαστικών ζώων πριν από την έκκριση του γάλακτος. Έχει κιτρινωπό χρώμα και η παραγωγή του αρχίζει λίγο πριν από τον τοκετό. Μολονότι παρατηρούνται μεγάλες διαφοροποιήσεις ως προς τη χημική σύσταση του πρωτογάλακτος μεταξύ των ειδών, το πρωτόγαλα είναι σε γενικές γραμμές πλουσιότερο σε θρεπτική αξία και βιοενεργά συστατικά από το κανονικό γάλα. Είναι υψηλής περιεκτικότητας σε αντιμικροβιακούς παράγοντες (αντισώματα, λυσοζύμη κ.ά.), πεπτικά ένζυμα (λιπάσες, αμυλάσες κ.ά.), ορμόνες (κορτιζόλη, ινσουλίνη κ.ά.) και αυξητικούς παράγοντες. Για είδη όπως το ποντίκι, ο σκύλος και τα οπληφόρα, η κατανάλωση πρωτογάλατος βοηθά στην πρόσδοση ανοσίας εν γένει, ενώ στον άνθρωπο σχετίζεται κυρίως με την προστασία του γαστρεντερικού συστήματος.

Το ανθρώπινο πρωτόγαλα

Το ανθρώπινο πρωτόγαλα είναι πλούσιο σε ανοσοσφαιρίνη Α και λευκοκύτταρα, αλλά σχετικά φτωχό σε λακτόζη, γεγονός που δείχνει ότι η κύρια λειτουργία του σχετίζεται περισσότερο με την άμυνα του οργανισμού του νεογέννητου, παρά με την ανάπτυξή του. Τα επίπεδα νατρίου, χλωρίου και μαγνησίου είναι επίσης υψηλότερα στο πρωτόγαλα, ενώ το κάλιο και το ασβέστιο βρίσκονται σε χαμηλότερες συγκεντρώσεις, πάντα σε σύγκριση με το κανονικό γάλα.

Το πρωτόγαλα στα αγροτικά ζώα

Στα περισσότερα αγροτικά είδη (βοοειδή, πρόβατο, αίγα κ.λπ.), η λήψη πρωτογάλατος από το νεογνό είναι καθοριστικής σημασίας για την επιβίωσή του, καθώς δε λαμβάνει αντισώματα από τη μητέρα μέσω του πλακούντα, όπως συμβαίνει στον άνθρωπο. Στα μηρυκαστικά ζώα, στο γουρούνι και στο άλογο, κυριαρχεί η ανοσοσφαιρίνη Γ και όχι η Α. 
Στα πρόβατα, το πρωτόγαλα παράγεται κατά τις πρώτες 3-5 ημέρες της γαλακτικής περιόδου και η χημική του σύσταση διαφέρει σημαντικά σε σχέση με το γάλα, κυρίως ως προς την περιεκτικότητα σε λίπος. 
Στις αγελάδες, η έκκριση του πρωτογάλατος διαρκεί γύρω στις 3 ημέρες μετά τον τοκετό, αλλά μπορεί να φτάσει και τις 7. Η σύσταση και η ποσότητα του αγελαδινού πρωτογάλατος ποικίλλουν πολύ, λόγω ενός αριθμού παραγόντων, μεταξύ των οποίων η ατομικότητα του ζώου, η φυλή, η ηλικία της μητέρας και η διατροφή πριν τον τοκετό. Ανεξάρτητα από το είδος θηλασμού (φυσικός ή τεχνητός) που εφαρμόζεται σε μία εκτροφή βοοειδών, τα νεογνά πρέπει οπωσδήποτε να διατραφούν με πρωτόγαλα κατά το δυνατόν συντομότερα από την ώρα της γέννησής τους.
Στο γουρούνι, η διαφορά μεταξύ πρωτογάλακτος και γάλατος έγκειται στο ότι το πρώτο είναι πλουσιότερο σε πρωτεΐνες και ιδιαίτερα φτωχό σε λακτόζη. Καθώς τα νεογέννητα χοιρίδια στερούνται ανοσίας, είναι απαραίτητο να καταναλώσουν περισσότερα από 150 g πρωτογάλακτος μέσα σε 12 ώρες, ώστε να προστατευθούν από νόσους του πεπτικού και αναπνευστικού συστήματος.

Κατανάλωση βόειου πρωτογάλακτος

Σε διάφορες περιοχές του κόσμου, το πρωτόγαλα των αγελάδων καταναλώνεται από τον άνθρωπο, κυρίως υπό τη μορφή γλυκίσματος.
Πολυχρόνης Πολυχρονιάδης

Βιογραφικά στοιχεία

Ήταν γιος του Διομήδη Πολυχρονιάδη. Σπούδασε νομικά και ασχολήθηκε με την πολιτική. Εξελέγη βουλευτής Αιγιαλείας στις εκλογές του 1902, η εκλογή του όμως ακυρώθηκε. Επανεξελέγη βουλευτής Αχαΐας και Ήλιδος στις εκλογές του Νοεμβρίου 1910, του 1912 και του Μαΐου 1915.
Το 1929 εξελέγη δήμαρχος Αιγίου, θέση από την οποία παραιτήθηκε για να θέσει υποψηφιότητα στις βουλευτικές εκλογές του 1932 χωρίς όμως επιτυχία. Το 1932 παραιτήθηκε για να εκθέσει βουλευτική υποψηφιότητα. Επί των ημερών του κατασκευάστηκε η δημοτική βιβλιοθήκη και ηλεκτροδοτήθηκε το Αίγιο.
Απεβίωσε στο Αίγιο στις 25 Σεπτεμβρίου 1949 και κηδεύτηκε πάνδημα στη Μητρόπολη της πόλης.
Πειραματικά οικονομικά

Πειραματικά οικονομικά είναι μια σχετικά νέα μέθοδος στην ιστορία της οικονομικής επιστήμης.
Ο κύριος σκοπός της είναι να δοκιμάζει πρακτικά, σε πραγματικές αλλά ελεγχόμενες συνθήκες, τις συνήθεις υποθέσεις της οικονομικής θεωρίας.
Συνήθως αυτό γίνεται σε ειδικά εργαστήρια όπου άνθρωποι (συνήθως φοιτητές) παίζουν οικονομικά παιχνίδια και πληρώνονται ανάλογα με την επιτυχία τους.
Τις περισσότερες φορές οι ερευνητές, συγκρίνουν την συμπεριφορά των πραγματικών ανθρώπων σε αυτά τα παιχνίδια με την πρόβλεψη της οικονομικής θεωρίας. Διαχρονικά η οικονομική θεωρία στηρίζεται στην υπόθεση του ορθολογισμού για να κάνει αυτές τις προβλέψεις.
Τον τελευταίο καιρό όμως, μεταξύ άλλων και χάρη στα ευρήματα των πειραματικών οικονομικών αυτή η υπόθεση χαλαρώνει. Δεχόμενοι ότι οι άνθρωποι ίσως δεν είναι πλήρως ορθολογιστές ερχόμαστε στο πεδίο των οικονομικών της Συμπεριφοράς.

Ιστορία

Πρωτοπόροι των πειραματικών οικονομικών θεωρούνται οι Βερνόν Σμιθ, Ράινχαρντ Ζέλτεν κ.α.
Τα πρώτα πειράματα είχαν να κάνουν με κλασικά προβλήματα όπως η συμπεριφορά απέναντι στην αβεβαιότητα και το ρίσκο.
Ουμίτ Σουλεϊμάν Ονάν

Βιογραφικά στοιχεία

Ο Ουμίτ Σουλεϊμάν Ονάν γεννήθηκε στη Λευκωσία το 1928. Ομιλούσε, πέρα από την τουρκική, την ελληνική και την αγγλική γλώσσα. Σπούδασε νομική και εργαζόταν ως δικηγόρος.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Λευκωσίας με το Τουρκικό Εθνικό Μέτωπο. Παρέμεινε στη θέση του βουλευτή έως τον Δεκέμβριο του 1963 που οι Τουρκοκύπριοι αποχώρησαν από την κυβέρνηση της Κυπριακής Δημοκρατίας.
2128 Γουέδεριλ

Φυσικά χαρακτηριστικά

Τα φυσικά χαρακτηριστικά του Γουέδεριλ είναι άγνωστα.
Radio Free Europe (τραγούδι)

Επισκόπηση

Το "Radio Free Europe" κυκλοφόρησε το 1981 ως το πρώτο single των R.E.M. από τη βραχύβια δισκογραφική εταιρεία Hib-Tone. Το τραγούδι χαρακτηρίζεται «από αυτούς τους ακατάληπτους στίχους που θα γινόντουσαν σήμα κατατεθέν, που από τότε διέκριναν το έργο των R.E.M.». Το single εισέπραξε θετικές κριτικές, και η επιτυχία του έδωσε στην μπάντα μία συμφωνία-ρεκόρ με την I.R.S. Records. Οι R.E.M. ηχογράφησαν ξανά το τραγούδι για το πρώτο τους άλμπουμ Murmur το 1983. Η δεύτερη ηχογράφηση για την I.R.S. έγινε το πρώτο σινγκλ του γκρουπ που μπήκε στα τσαρτ, φτάνοντας την 78η θέση στο Billboard Hot 100. Το τραγούδι κατατάσσεται 389ο στα 500 καλύτερα τραγούδια όλων των εποχών του Rolling Stone. Το 2010, προστέθηκε στο Εθνικό Μητρώο Καταγραφής της Βιβλιοθήκης του Κογκρέσου επειδή όρισε «το μοτίβο για μετέπειτα κυκλοφορίες indie rock μουσικής μέσω της τομής στο πανεπιστημιακό ραδιόφωνο ενάντια στη γενικότερη αδιαφορία για το mainstream ροδιόφωνο.» Το τραγούδι ακούστηκε στην ταινία The Party Animal του 1984.
Εθνική Αργεντινής (ποδόσφαιρο ανδρών)

Ιστορία

Η αλμπισελέστε έδωσε τον πρώτο της αγώνα σε φιλική αναμέτρηση ενεντίον της Ουρουγουάης στις 16 Μαΐου του 1901(νίκη με 3-2).Έχει 14 συμμετοχές σε Μουντιάλ έχοντας λάβει μέρος σε 4 τελικούς Μουντιάλ το 1930,το 1978,το 1986 και το 1990 από τους οποίους νίκησε και στέφτηκε Παγκόσμια Πρωταθλήτρια 2 φορές (το 1978 στα γήπεδα της Αργεντινής και το 1986 στο Μεξικό).
Τον Μάρτιο του 2007 έφτασε για πρώτη φορά την 1η θέση στην βαθμολογία της FIFA (την οποία κρατάει μέχρι σήμερα).

Κύπελλο Συνομοσποδιών

Η Εθνική Αργεντινής έχει κατακτήσει το Κύπελλο Συνομοσπονδιών το 1992.
Προφήτης Ηλίας Βοιωτίας

Ονομασία

Το χωριό αναφερόταν παλαιότερα σε έγγραφα της Τουρκοκρατίας και σε συγγράμματα ξένων περιηγητών ως Μιραλί και Μώραλη. Η ονομασία αυτή, κατά την τοπική παράδοση, οφείλεται σε κάποιον τοπικό Τούρκο αξιωματούχο και κτηματία με το όνομα Ομέρ Αλής.
Το χωριό μετονομάστηκε και επίσημα σε Προφήτη Ηλία στις 11/9/1928.
Θεοδόσιος Μονομάχος

Βιογραφία

Ο Θεοδόσιος Μονομάχος ήταν εγγονός του Θεοδοσίου Μονομάχου, σημαντικού γραφειοκράτη κατά την περίοδο βασιλείας των Βασιλείου Β΄ και Κωνσταντίνου Η΄, καθώς και ανιψιός του Αυτοκράτορα Κωνσταντίνου Θ΄ Μονομάχου. Το 1056 κατείχε το αξίωμα του προέδρου, όταν ενημερώθηκε για την εκλογή του Μιχαήλ ΣΤ΄ Στρατιωτικού στο θρόνο μετά τον θάνατο της Αυτοκράτειρας Θεοδώρας. Ισχυριζόμενος δικαιώματα εξ'αίματος επί του θρόνου (ο θείος του, Κωνσταντίνος Θ΄, ήταν νυμφευμένος με την αδερφή της Θεοδώρας, Ζωή), προχώρησε στον εξοπλισμό των υπηρετών του, ενώ, ταυτόχρονα, με την βοήθεια ορισμένων υποστηρικτών του εντός της αυτοκρατορικής αυλής, πέτυχε να συγκεντρώσει υπέρ του πλήθος και να βαδίσει εντός των οδών της Κωνσταντινούπολης. Προκειμένου να αυξήσει τον αριθμό των υποστηρικτών του, άνοιξε ορισμένες φυλακές και ενέταξε στις δυνάμεις του τους κρατουμένους, ελπίζοντας να καταλάβει με επιτυχία το παλάτι.
Όταν η Βαράγγειος Φρουρά ενημερώθηκε για την εξέγερση, βάδισε εναντίον της προκειμένου να την καταστείλει, με αποτέλεσμα το σύνολο των οπλισμένων εξεγερθέντων να τραπεί σε φυγή εμπρός στους αυτοκρατορικούς φρουρούς. Αναζητώντας το άσυλο εντός της Αγίας Σοφίας, ο Θεοδόσιος ευρήκε τις πύλες της εκκλησίας κλειστές, με αποτέλεσμα ο ίδιος μαζί με τον υιό του να συλληφθούν καθήμενοι επί των εξωτερικών σκαλοπατιών της εκκλησίας. Ο Μιχαήλ ΣΤ΄ τον εξόρισε στην Πέργαμο, ενώ οι κάτοικοι της πόλης ευθαρσώς τον περιέπαιζαν, συγγράφοντας προσβλητικούς προς αυτόν στοίχους αναφορικά με το αποτυχημένο πραξικόπημά του, αναφέροντας χαρακτηριστικά πως "Ο μωρός Μονομάχος έκανε ότι του κατέβηκε".
Ροδιά Διακοπτού Αχαΐας

Λοιπά στοιχεία

Στην Ροδιά εδρεύει και το ποδοσφαιρικό σωματείο Φλόγα ενώ υπάρχει και κοινοτικό γήπεδο ποδοσφαίρου. Στη Ροδιά υπήρχε διθέσιο δημοτικό σχολείο μέχρι το 2007.
Άιβορ Μόνταγκου

Βιογραφία

Γεννήθηκε στο Λονδίνο στις 23 Απριλίου του 1904 και μεγάλωσε μέσα στον πλούτο. Ο πατέρας του ήταν ο Βαρόνος Λούις Μόνταγκου και η μητέρα του η Γκλάντις Χέλεν Ρέιτσελ Γκόλντσμιντ.
Το 1925, μαζί με τον Βαρόνο Σίντνεϋ Μπέρνστεϊν ίδρυσαν τη Film Society, έναν οργανισμό που πρόβαλε σινεφίλ και πειραματικές ταινίες. Ο Μόνταγκου, έγινε ο πρώτος κριτικός κινηματογράφου της The Observer και της New Statesman. Συμμετείχε και ως μοντέρ, στην ταινία του Άλφρεντ Χίτσκοκ, The Lodger (1927), ενώ κατά τη διάρκεια της δεκαετίας του 1930, ξεκίνησε να εργάζεται και στην Gaumont-British, εκεί συνεργάστηκε αρκετές φορές ως παραγωγός με τον Χίτσκοκ.
Από τη μικρή ηλικία ο Μόνταγκου, είχε ενταχθεί σε προοδευτικά κινήματα, αρχικά στο κόμμα Fabian Society και μετέπειτα με το Βρετανικό Σοσιαλιστικό Κόμμα και το Κομμουνιστικό Κόμμα Μεγάλης Βρετανίας. Η ενασχόλησή του με τον κομμουνισμό, τον έφερε πιο κοντά σε σπουδαίους Σοβιετικούς του κινηματογράφου. Μετά τον Δεύτερο Παγκόσμιο Πόλεμο, επικεντρώθηκε περισσότερο στην κριτική του κινηματογράφου. Ήταν επίσης μέλος του Παγκοσμίου Συμβουλίου Ειρήνης, ενώ αργότερα ίδρυσε και το Προοδευτικό Ινστιτούτο Κινηματογράφου.
Γνωστός είναι και ως αθλητής του πινγκ πονγκ, εκπροσωπώντας τη Βρετανία ανά τον κόσμο. Μεγάλη ήταν η βοήθεια του και στο πρώτο Παγκόσμιο Πρωτάθλημα, του 1926. Στη Διεθνή Συνομοσπονδία Πινγκ Πονγκ, υπήρξε πρόεδρος της έως και το 1967. Επίσης, ίδρυσε και την Αγγλική Ομοσπονδία Πινγκ Πονγκ. Το 1995, εισήλθε και στο Hall of Fame της επιτραπέζιας αντισφαίρισης. Κατά τη διάρκεια του Δευτέρου Παγκοσμίου Πολέμου, ο Μόνταγκου υπήρξε και κατάσκοπος, περισσότερο όμως ως ιδεαλιστής, που προσπαθούσε να πατάξει τον φασισμό. Το 1959, η Σοβιετική Ένωση, τον τίμησε με το Βραβείο Ειρήνης Λένιν.
Πέθανε στις 5 Νοεμβρίου του 1984, στο Λονδίνο, σε ηλικία 80 ετών.
Εκλογές στην Αυστρία

Στην Αυστρία διεξάγονται εκλογές για πρόεδρο και για κοινοβούλιο. Ο πρόεδρος εκλέγεται για μη ανανεώσιμη εξαετή θητεία από το λαό. Το κοινοβούλιο είναι διθάλαμο. Αποτελείται από το Εθνικό Συμβούλιο (Nationalrat) , με 183 έδρες και το Ομοσπονδιακό Συμβούλιο (Bundesrat, αντιστοιχεί στη Γερουσία) με 61 έδρες, που εκπροσωπεί τα 9 κρατίδια της χώρας σε ομοσπονδιακό επίπεδο.

2013

Οι ψηφοφόροι στη χώρα τάχτηκαν υπέρ της διατήρησης της υποχρεωτικής στρατιωτικής θητείας, σε ένα μη δεσμευτικό δημοψήφισμα, που διεξήχθη στις 20 Ιανουαρίου 2013. Η πρόταση για τη σύσταση ενός επαγγελματικού στρατού και τη διακοπή της στρατολόγησης κληρωτών καταψηφίστηκε.
Ειδικότερα, υπέρ της κατάργησης της θητείας ψήφισε το 40,3% και κατά το 59,7%. Η συμμετοχή ήταν της τάξης του 52,4%.
Μπομπ Ούκερ

Μπέιζμπολ

Ο Ούκερ ασχολήθηκε με το μπέιζμπολ από νεαρή ηλικία και αγωνίστηκε στο κορυφαίο επίπεδο του αθλήματος, στο Αμερικανικό πρωτάθλημα μπέιζμπολ, Major League Baseball ή MLB. Η καριέρα του στο σπορ διήρκεσε από το 1956 ως το 1967. Είχε το παρατσούκλι "Μίστερ Μπέιζμπολ".

Σχολιαστής

Μετά το τέλος της καριέρας του ως παίκτης, συνέχισε να ασχολείται με το άθλημα. Από το 1971 ήταν σχολιαστής αγώνων για την ομάδα του Μιλγουόκι. Από το 1987 έως το 1990, σχολίασε αγώνες για την επαγγελματική πάλη και το WWE. Το 2010 εισήχθη στο τιμητικό WWE Hall of Fame, ενώ έχει κάνει κι άλλες εμφανίσεις σε προγράμματα της εταιρείας.

Ηθοποιός και κωμικός

Από την δεκαετία του 1980 ξεκίνησε να ασχολείται με την υποκριτική. Έπαιξε σε τηλεοπτικές σειρές και έδωσε διάφορες παραστάσεις ως κωμικός.
Φυλακή Γουόλνατ Στριτ

Παρασκήνιο

Το 1773, άνοιξε στην Φιλαδέλφεια της Πενσυλβάνια μια νεα φυλακή ώστε να φιλοξενήσει τους υπεράριθμους κρατούμενους της Φυλακής Χάι Στριτ. Βρισκόταν στην οδό Γουόλνατ σε ένα οικόπεδο το οποίο οριοθετούνταν από τις οδούς Γουόλνατ, Σιξθ και Προυν, από όπου έλαβε το όνομα Γουόλνατ Στριτ.

Αρχιτεκτονική

Η φυλακή σχεδιάστηκε για να φιλοξενήσει ομάδες φυλακισμένων σε μεγάλες αίθουσες. Σχεδιάστηκε από τον Ρόμπερτ Σμιθ, ο οποίος ήταν ένας από τους πλέον διακεκριμένους αρχιτέκτονες της Φιλαδέλφεια. Το κτίριο είχε το συνηθισμένο σχήμα U ώστε να μπορεί να φιλοξενήσει μεγάλο αριθμό φυλακισμένων. Δόθηκε ελάχιστη μνεία για την φυσική τους κατάσταση, και δεν έγινε καμία προσπάθεια να τους αποκαταστήσουν. Η φυλακή ήταν υπερπλήρης και βρώμικη, ενώ οι φυλακισμένοι καυγάδιζαν συχνά. Αυτοί που εκτελούσαν τις ποινές τους εξερχόταν από την φυλακή πιθανότερα με μεγαλύτερη κλίση προς το έγκλημα από ότι ήταν πριν την φυλάκισή τους.
Περίπου δεκαπέντε χρόνια αργότερα, πραγματοποίηθηκαν προσθήκες στο κτίριο. Κτίστηκε νέα πτέρυγα κελιών η οποία ονομάστηκε «σωφρονιστικός οίκος». Κατασκευάστηκε στον προαύλιο χώρο του υπάρχοντος κτιρίου, και διέθετε αρκετά μικρά κελιά τα οποία είχαν σχεδιαστεί για να είναι ατομικά. Τα κελιά και οι διάδρομοι που τα συνδέουν σχεδιάστηκαν έτσι ώστε να αποτρέπουν την επικοινωνία μεταξύ των φυλακισμένων. Τα παράθυρα βρισκόταν σε μεγάλο ύψος (η οροφή των κελιών βρισκόταν σε ύψος 2,7 μέτρων/9 ποδιών), με κιγκλιδώματα και περσίδες ώστε οι φυλακισμένοι να μην μπορούν να κοιτάζουν στον δρόμο. Σε κάθε κελί υπήρχε ένα στρώμα, ένας νιπτήρας και ένα αποχωρητήριο.

Επιτυχία της φυλακής

Η Φυλακή Γουόλνατ Στριτ θα μετατρεπόταν σε σωφρονιστήριο το 1790. Αλλά εξαιτίας πολιτικών λόγων (και την αντίσταση του δεσμοφύλακα Τζον Ρέυνολτς) η μετατροπή αυτή δεν πραγματοποιήθηκε μέχρι το 1795. Ως σωφρονιστήριο, στόχος ήταν η απομόνωση, αλλά λόγω των υπαρχουσών εγκαταστάσεων αυτό ήταν δυνατό να πραγματοποιηθεί μόνο στο ένα τρίτο των φυλακισμένων. Άλλοι φυλακισμένοι έπρεπε να κοιμηθούν γυμνοί σε κοινόχρηστο χώρο. Ο συνωστισμός υπονόμευσε τον στόχο της απομόνωσης πολλών βαρυποινιτών, και υπήρχαν πάνω από ένας φυλακισμένος σε κάθε κελί. Η απομόνωση είχε τραγική ψυχολογική επίδραση στους φυλακισμένους, και τελικά τους δόθηκε η δυνατότητα να εργαστούν «με το κομμάτι» από το κελί τους για οκτώ ώρες ημερησίως. Παρά τις δυσκολίες αυτές, παρόμοια ιδρύματα κατασκευάστηκαν στη Νέα Υόρκη (Νιουγκέιτ το 1797) και το Νιου Τζέρσεϊ (Τρέντον το 1798).

Πτήση με αερόστατο

Η πρώτη επανδρωμένη πτήση με αερόστατο στη Βόρεια Αμερική πραγματοποιήθηκε από τον Ζαν-Πιερ Μπλανσάρ στις 9 Ιανουαρίου 1793. Απογειώθηκε από την αυλή της φυλακής, μπροστά σε μεγάλο πλήθος θεατών, μεταξύ των οποίων βρισκόταν ο Πρόεδρος Τζορτζ Ουάσινγκτον, ο Αντιπρόεδρος Τζον Άνταμς, ο Τόμας Τζέφερσον, ο Τζέιμς Μάντισον και ο Τζέιμς Μόνροου. Ο Μπλανσάρ διέσχισε με ασφάλεια τον ποταμό Ντέλαγουερ και προσγειώθηκε με ασφάλεια στο Ντέτφορντ του Νιου Τζέρσεϊ.
786 Μπρεντίχινα

Φυσικά χαρακτηριστικά

Η μέση διάμετρος της Μπρεντίχινα εκτιμάται σε 91,6 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,073. Είναι άγνωστο αν και με ποια περίοδο περιστρέφεται η Μπρεντίχινα γύρω από τον εαυτό της.
Οικογένεια Παφλαγόνων

Οι Παφλαγόνες ήταν βυζαντινή, μη αριστοκρατική οικογένεια, που αναδείχθηκε στη Βυζαντινή Αυτοκρατορία τον 11ο αιώνα, αναδεικνύοντας δύο αυτοκράτορες, ενώ έπειτα χάθηκε από τα ανώτερα αξιώματα κι έμεινε στην αφάνεια.
Γενάρχης της οικογένειας ήταν ένας Παφλαγόνας χωρικός, άγνωστου ονόματος, που είχε πέντε γιους και μία κόρη. Οι γιοί του αναφέρεται στην Κωνσταντινούπολη ότι ασχολούνταν με τοκογλυφία και άλλες τραπεζικές συναλλαγές όπου απέκτησαν πολλά πλούτη,
Οι γιοί του ήταν: ο Ιωάννης Ορφανοτρόφος, ευνούχος, αρχικά αυλικός που ανέβηκε σε πολλά υψηλά αξιώματα κατά την βασιλεία του Βασιλείου Β΄ και ευνόησε τα αδέλφια του να ανεβούν σε αξιώματα και θέσεις. Ο Μιχαήλ, μετέπειτα αυτοκράτορας μετά τον γάμο του με την αυτοκράτειρα Ζωή. Ο Νικήτας, διάδοχος του αυτοκράτορα και δούξ Αντιόχειας, ο Κωνσταντίνος, ευνούχος, στρατηγός και δούξ Αντιόχειας, και ο Γεώργιος, επίσης ευνούχος.
Κόρη του ήταν η Μαρία που παντρεύτηκε τον Στέφανο Πατρίκιο και μαζί απέκτησαν τον μετέπειτα αυτοκράτορα Μιχαήλ Ε΄. Ο Μιχαήλ Ε΄ ήταν το τελευταίο γνωστό μέλος της οικογένειας που κατείχε αξιώματα στην αυτοκρατορία και η οικογένεια χάθηκε από το προσκήνιο
Ομάρ Ραζάζ

Εκπαίδευση

Γεννημένος το 1960, ο Ραζάζ κατέχει διδακτορικό τίτλο από το Πανεπιστήμιο Χάρβαρντ στο Σχεδιασμό Οικονομικών. Πραγματοποίησε μεταδικτατορικές σπουδές στη Νομική Σχολή του Χάρβαρντ.Προηγουμένως, απέκτησε μεταπτυχιακό δίπλωμα ειδίκευσης από το Τεχνολογικό Ινστιτούτο της Μασαχουσέτης (MIT).

Πρωθυπουργία

Ο Χάνι αλ Μούλκι, παραιτήθηκε στις 4 Ιουνίου 2018 έπειτα από μαζικές διαδηλώσεις κατά των μέτρων λιτότητας που επέβαλε το ΔΝΤ στην κυβέρνηση, προκειμένου να αντιμετωπίσει το πρόβλημα με το δημόσιο χρέος. Ο υπουργός Παιδείας Ραζάζ έγινε νέος πρωθυπουργός.
341 Καλιφόρνια

Φυσικά χαρακτηριστικά

Η μέση διάμετρος της Καλιφόρνιας υπολογίσθηκε σε 14,7 χιλιόμετρα (από δεδομένα του IRAS), ενώ η μάζα της εκτιμάται σε 3,31 τρισεκατομμύρια τόνους για μέση πυκνότητα 2,7 gr/cm³. Ο φασματικός της τύπος είναι S (λιθώδης), ενώ το άλβεδό της είναι ασυνήθιστα υψηλό για αστεροειδή: 0,495 (από δεδομένα του IRAS). Η Καλιφόρνια περιστρέφεται γύρω από τον εαυτό της με άγνωστη περίοδο περιστροφής. Η μέση θερμοκρασία στην επιφάνειά της εκτιμάται σε 110 περίπου βαθμούς Κελσίου κάτω από το μηδέν, αλλά η μέγιστη στο περιήλιο μπορεί να φθάσει και τους -17 βαθμούς Κελσίου.
Εθνική Ισπανίας (καλαθοσφαίριση ανδρών)

Παρουσία σε μεγάλες διοργανώσεις

Τελευταία ενημέρωση: Σεπτέμβριος 2019
Tomek

Τόμεκ Γιοβάνης ή Tomek, είναι Έλληνας δημιουργός κόμικς, εικονογράφος και animator. Ξεκίνησε την καριέρα του στον χώρο του animation και τη δεκαετία του 2000 άρχισε την πορεία του στην ένατη τέχνη. Τα κόμικς του είναι χιουμοριστικά και συχνά σουρεαλιστικά. Σκίτσα του Tomek υπάρχουν επίσης σε εξώφυλλα βιβλίων, μουσικά άλμπουμ και αφίσες, αλλά και στα έντυπα Athens Voice και Εφημερίδα των Συντακτών.

Πρώτα χρόνια

Ο Τόμεκ Γιοβάνης γεννήθηκε στη Jelenia Góra, Πολωνία, από Έλληνα πατέρα και Πολωνή μητέρα και ήρθε στην Ελλάδα στις αρχές των 80's.

Καριέρα

Ο Tomek είναι απόφοιτος του Τμήματος Γραφιστικής της Σχολής Γραφικών Τεχνών και Καλλιτεχνικών Σπουδών του ΤΕΙ Αθήνας, με ειδικότητα το animation.
Ασχολήθηκε επαγγελματικά με το animation για πολλά χρόνια, στην παραγωγή διαφημιστικών και τίτλων σειρών για την τηλεόραση. Ανήκε στη δημιουργική ομάδα πίσω από τη σειρά Πανδώρα και Πλάτωνας, ενώ εργάστηκε και στην αμερικανική ταινία Rugrats go Wild.
Η πρώτη εμφάνιση του Tomek στα κόμικς ήταν τη δεκαετία του 1990 στο μουσικό φανζίν The Thing, στο οποίο συνέβαλλε με το στριπ 21st Century Boy. Το 2006 και το 2007 συν εκδίδει τα δύο πρώτα τεύχη της αυτοέκδοσης Hehe!. Το 2010 κυκλοφόρησε ένα τρίτο τεύχος, αυτή τη φορά από την Giganto.
Το 2011 ξεκίνησε ίσως η πιο γνωστή δουλειά του Tomek, η χιουμοριστική σειρά Κουλούρι (Jemma Press), στην οποία συνδυάζει σουρεαλιστικές ιστορίες και προσωπικά του στιγμιότυπα, ενώ πειραματίζεται με τις γωνίες και το στήσιμο των καρέ. Στο έβδομο τεύχος, που βγήκε το 2017, συνεργάστηκε με τον Βασίλη Μπαμπούρη για μια ιστορία μεγαλύτερης έκτασης, η οποία εμπνέεται από τον κόσμο του Κθούλου του Χ.Φ. Λάβκραφτ. Η σειρά έχει επανειλημμένως λάβει υποψηφιότητες στα Ελληνικά Βραβεία Κόμικς, μεταξύ των οποίων και για Καλύτερο Κόμικ. Τα εξώφυλλα των δύο πρώτων τευχών βραβεύτηκαν με το βραβείο ΕΒΓΕ 2012.
Το 2013 κυκλοφορεί το κόμικ άλμπουμ Ωχ Θεέ Μου!!! (Jemma Press).
Ο Tomek ήταν ο εμπνευστής του ιστολογίου The Very Closed Circle, στο οποίο συνέβαλαν διάφοροι δημιουργοί, με μόνο κανόνα όλα τα στριπ να αποτελούνται από τέσσερα τετράγωνα, ισομεγέθη καρέ. Το 2016 κυκλοφόρησε ένα ομότιτλο κόμικ με καινούργια στριπ πολλών μελών του, όπως ο Τάσος Ζαφειριάδης, ο Tasmar, ο Σταύρος Κιουτσιούκης, η Δήμητρα Αδαμοπούλου, ο Έκτορας και ο Θανάσης Πετρόπουλος. Το ίδιο έτος, ο Tomek ήταν ο τιμώμενος καλλιτέχνης στο 11ᵒ Comicdom Con Athens, για το οποίο και φιλοτέχνησε την αφίσα.

Επιρροές

Οι καλλιτέχνες που επηρέασαν το σχέδιο και το χιούμορ του Tomek ανήκουν σε μια μεγάλη γκάμα, απόρροια του ότι έζησε για κάποια χρόνια στην Πολωνία. Έτσι, οι πρώτες του επιρροές ήρθαν από την πολωνική σκηνή των δεκαετιών του 1960 και 1970 και ειδικά από τον Tadeusz Baranowski και Henryk Chmielewski. Αργότερα επηρεάστηκε σημαντικά από την αισθητική του περιοδικού Mad, από διάφορους Αμερικανούς και Ευρωπαίους δημιουργούς (Ρόμπερτ Κραμπ, Πίτερ Μπαγκ, Ντάνιελ Κλάους, Τσαρλς Μπερνς, Peyo, Ιβάν Μπρουνέτι) και από τους Monty Python.
Λούντολφ Μπακχάουζεν

Βίος

Ο Μπακχάουζεν γεννήθηκε στο Έμντεν της ανατολικής Φριζίας και πήγε στο Άμστερνταμ γύρω στα 165, εργαζόμενος ως υπάλληλος σε έναν έμπορο και καλλιγράφος. Ανακάλυψε ότι είχε τέτοια κλίση στη ζωγραφική, ώστε περί το 1650 εγκατέλειψε και τις δύο του εργασίες και αφοσιώθηκε στην τέχνη, αρχικά σχεδιάζοντας με πενάκι. Σπούδασε αρχικά με τον Άλλερτ φαν Έφερντινγκεν και στη συνέχεια με τον Χέντρικ Ντούμπελς, δύο διαπρεπείς "Δασκάλους" της εποχής και σύντομα έγινε διάσημος για τις θαλασσογραφίες του, στις οποίες συχνά απεικόνιζε τη θάλασσα φουρτουνιασμένη.
Ήταν φλογερός μελετητής της Φύσης και συχνά εξέθετε τον εαυτό του στη θάλασσα σε ανοικτή βάρκα ώστε να μελετήσει τα αποτελέσματα μιας θύελλας. Οι συνθέσεις του, οι οποίες είναι πολυάριθμες, είναι σχεδόν όλες παραλλαγή ενός θέματος, της θάλασσας και με περίεργο, δικό του στυλ, απεικονίζεται με εξαιρετικό ρεαλισμό ή πιστή αναπαράσταση της Φύσης. Κατά τα τελευταία χρόνια της σταδιοδρομίας του ο Μπακχάουζεν έθεσε το ταλέντο του στην υπηρεσία της χαρακτικής. Ζωγράφισε, επίσης, μερικά έργα άλλου τύπου τέχνης, όπως πορτρέτα, τοπία και σκηνές της καθημερινότητας.
Κατά τη διάρκεια του βίου του τον επισκέφθηκαν οι Κόζιμο Β΄ των Μεδίκων και ο Πέτρος ο Μέγας, ενώ εργάστηκε επίσης για μερικούς Γερμανούς πρίγκηπες. Το 1669 εγκαινίασε πινακοθήκη στο Δημαρχείο του Άμστερνταμ. Ύστερα από μια επίσκεψή του στην Αγγλία, απεβίωσε επιστρέφοντας στο Άμστερνταμ στις 17 Νοεμβρίου 1708.